Kometi
Sudbina već Halleyevim repom
Prijeti padom prokletog kometa;
Zabavljen će slaninom i repom
Purgar gledat tragediju svijeta.

Skeptičnom bih mogo smrću lijepom
Stići tamo, gdje je svima meta:
Tamo — kamo tapa stazom slijepom
Uzdah crva s tužaljkom planeta.

Berenice bijela, što u kosi
Zvijezde i misterij noću nosi,
Sjajna na oltaru tajnog boga,

Repače se boji, pa ne sluti,
Da baš k njojzi vode griješni puti
Uplašenog nekog astrologa.

Pjesme (Matoš)